Cymeriadau ar Gynfas: Gwragedd fel Gwrthrychau Tosturi

1. Arwyddion Cudd o Gamdrin Gwragedd


1.1 Abraham a Sara 


Mewn rhai adrannau ceir arwyddion o gamdrin merched o dan yr wyneb. Sylwer ar 
bardorwydd Abraham ac Isaac i gynnig eu gwragedd prydferth i ddynion estron er mwyn 
achub eu bywydau eu hunain (Gen. 12:10-20; 20:1-18; 26:7-11). 


Mae Abraham yn ofni y bydd prydferthwch Sara yn peri i frenin yr Aifft ei chymryd hi, 
ond ei ladd ef: ‘Dywed mai fy chwaer wyt, fel y bydd yn dda i mi o’th herwydd ac yr 
arbedir fy mywyd o’th achos’ (Gen. 12:13).


1.2 Dafydd a Bathseba  


I ba raddau y portreadir Bathseba fel gwrthrych tosturi? Fe’i disgrifir fel gwraig 
brydferth sy’n ymolchi (11:2: ‘Un prynhawn yr oedd Dafydd wedi codi o’i wely ac yn 
cerdded ar 
do’r palas. Oddi yno gwelodd wraig yn ymolchi, a hithau’n un brydferth 
iawn’). Mae llawer yn dehongli gweithred Bathseba fel arwydd ei bod hi’n ceisio hudo 
Dafydd i gyflawni godineb. Sylwer ar eiriau H.W.Hertzberg (I and II Samuel, 1964, 
309): ‘We must, however, ask whether Bathsheba did not count on the possibility of 
being seen bathing’. 


Ond yn ôl esbonwyr eraill, Dafydd sy’n cymryd mantais ohoni. Mae rhai yn mynd mor 
bell â honni bod Bathseba yn cael ei threisio gan Dafydd (II Sam. 11:4: ‘Anfonodd 
Dafydd negeswyr i’w dwyn ato, ac wedi iddi ddod, gorweddodd yntau gyda hi’). Ond 
mae’r testun yn amwys, ac ni cheir unrhyw arwydd fod Bathseba wedi ceisio gwrthsefyll 
y brenin.  


Ni ddywedir beth yw ymateb Bathseba i’r digwyddiadau hyn - ffigur mud yw hi ar y 
cyfan. Mae Cheryl Exum yn cyfeirio at ‘drais Bathseba trwy gyfrwng yr ysgrifbin’, 
h.y. mae’r 
awdur gwrywaidd yn ei hamddifadu o lais yn y naratif, gan ei gwneud hi’n 
gymeriad digon 
amwys i beri i esbonwyr diweddarach gamddehongli ei chymhellion. 
Prin yw nodweddion stori serch; fe ddatgan y testun mai amcan Dafydd oedd i Ureia 
orwedd gyda’i wraig er mwyn iddo yntau hawlio’r plentyn, a dim ond ar ôl i’r cynllun 
hwnnw fethu y mae Dafydd yn gorchymyn ei filwyr i ladd Ureia a phriodi Bathseba. Pan 
fo Nathan yn cyfleu’r ddameg, 
Dafydd sy’n cael ei gondemnio.  Ond sylwer ar eiriau 
Nathan: yn erbyn Ureia y mae pechod Dafydd (ei ladd a chymryd ei wraig), ac ni cheir 
unrhyw awgrym fod Dafydd wedi troseddu yn erbyn Bathseba

2.  Gwrthrychau Tosturi


Mae ail lyfr Phyllis Trible (Texts of Terror, 1984) wedi codi trafodaeth newydd ar 
wragedd fel gwrthrychau tosturi yn y Beibl Hebraeg. Mae hi’n canolbwyntio ar y 
naratifau sy’n disgrifio pedair gwraig (gan ddefnyddio beirniadaeth rethregol unwaith yn 
rhagor): Hagar; Tamar, merch Dafydd; merch Jefftha; y gordderch ddienw yn Barnwyr 
19.


Bwriad Trible yw edrych ar y storiau hyn drwy sbectol newydd, ac ystyried y ffactorau 
canlynol: i) ni ellir diystyru’r hanesion hyn fel olion llenyddol sy’n perthyn i orffennol 
pell; ii) ni ellir dweud mai Duw digllon yr HD a ddatguddir ynddynt, un a ddadleolir gan 
Dduw cariad y TN.


Bwriad Trible yw adrodd yr hanesion am y gwragedd hyn er cof amdanynt. ‘It interprets 
stories of outrage on behalf of their female victims in order to recover a neglected 
history, to remember a past that the present embodies, and to pray that these terrors shall 
not come to pass again. In telling sad stories, a feminist hermeneutic seeks to redeem the 
time’ (t. 3). Amcanion hermeniwtaidd Trible yw ysgogi edifeirwch a’r awydd i gychwyn 
o’r 
newydd. Mae W. Brueggemann yn nodi fod Trible yn codi i’r wyneb ‘the history, 
consciousness, and cry of the victim, who in each case is shown to be a character of 
worth and dignity’ (t. x)


2.1 Merch Jefftha (Barnwyr 11:29-40) 


Canolbwynt y naratif yma yw llw Jefftha Dduw yn ad. 30-31: ‘Os rho di’r Ammoniaid 
yn fy llaw, beth bynnaf a ddaw allan o ddrws fy nhy i’m cyfarfod wrth imi ddychwelyd 
yn ddiogel oddi wrth yr Ammoniaid, bydd yn eiddo i’r Arglwydd, ac offrymaf ef yn 
boethoffrwm’ (Trible: diffyg ffydd Jefftha). Ei ferch yw’r cyntaf i ddod allan ato gan 
ddawnsio (ad. 34). Dim arwydd fod Jefftha am dorri ei 
adduned i Yahweh (ad. 34), ac y 
mae ei ferch yn datgan bod yn rhaid iddo fod yn ffyddlon i’w adduned (ad. 36).  


Ei hunig gais yw ei bod hi’n cael crwydro’r mynyddoedd am ddeufis gyda’i ffrindiau i 
wylo am ei morwyndod; nid yw’n galaru dros y ffaith ei bod hi ar fin marw, ond y
digwydd cyn iddi hi gael cyfle i gyflawni ei swyddogaeth fel merch. Ar ôl hyn mae hi’n 
dychwelyd at ei thad, ‘a gwnaeth yntau iddi yn ôl yr adduned a dyngodd’ (ad. 39). 


Mae Duw yn ymyrryd pan fo Abraham ar fin aberthu Isaac, ond nid yw’n gwneud hynny 
yn 
achos merch Jefftha: ‘Unlike the father Abraham, Jephthah fails to evoke the 
freedom of the deity to avert disaster. Nor does he wish to die instead of his child, as did 
the father David (2 Sam. 19:1). Although his daughter has served him devotedly with 
music and dance, Jephthah bewails the calamity that she brings upon him. And 
throughout it all God says nothing’ (t. 102).  Mae Esther Fuchs yn credu bod yn rhaid 
ceisio gwrthsefyll y testun hwn yn hytrach na galaru yn ei gylch (fel y gwna Trible); fe 
ddywed bod y diffyg manylion am aberth y ferch yn peri i’r darllenydd ddyfalu na 
aberthwyd mohoni (‘Marginalization, Ambiguity, Silencing’, 35).  


Ar ôl y naratif, dywedir bod aberth y ferch hon yn cael ei ddwyn ar gof yn flynyddol yn 
Israel, a ‘merched Israel yn mynd allan i alaru am ferch Jefftha’ (ad. 40). Gwragedd 
Israel sy’n cofio enw’r ferch, ond mae hi wedi mynd yn angof mewn 
traddodiadau 
beiblaidd (cymh. Heb. 11:32-34).


2.2 Gwraig y Lefiad (Barnwyr 19) 

Mae’r stori yn cychwyn trwy ddatgan ‘nid oedd 
brenin yn Israel’ (19:1; cymh. 18:1; 
21:25), er mwyn esbonio’r anarchiaeth sy’n dilyn.  Mae’r Lefiad yn cymryd iddo 
‘ordderchwraig’ (ad. 1), sef gwraig â statws israddol mewn termau cyfreithiol a 
chymdeithasol.  Mae astudiaethau ffeministaidd diweddar yn honni mai gwraig y Lefiad 
oedd hi (un eilradd), un a ddisgrifir fel pilegesh (gweler C.Exum, “Raped by the Pen”, 
177).  


Mae’r wraig hon yn gweithredu: ‘digiodd wrtho’ (testunau Groeg a Hen Ladin; cymh. 
NRSV), neu ‘bu’n anffyddlon iddo (testun Hebraeg; BCN) ac mae’n dychwelyd at ei 
thad ym Methlehem (ad. 2). Mae’n bosibl mai’r hyn sydd gan yr awdur mewn golwg 
yw’r ffaith fod y Lefiad wedi cymryd ail wraig (Koala Jones-Warsaw) ac wedi 
darganfod nad oedd hi’n wyryf ar achlysur eu priodas, rhywbeth oedd yn gwbl 
angenrheidiol er mwyn gwarchod statws Lefiad (Lef. 21:1-15).


Mae dynion Gibea, ‘dihirod y dref’, yn dod at y ty ac yn gofyn am y Lefiad. Mae’r 
gwestai yn protestio: ‘Dyma fy merch i, sy’n wyryf, a’i ordderch ef; dof â hwy allan i 
chwi eu treisio, neu wneud fel y mynnoch iddynt, ond peidiwch â gwneud y fath 
anlladrwydd gyda’r dyn (ad. 24). Gellir cymharu hyn ag ymateb Lot (Gen. 19:8


Trais yr ordderch sy’n dilyn (ad. 25). Sylwer ar ymateb ei gwr: ‘Cod, inni gael mynd’ 
(ad. 28). Ei fwriad oedd gadael Gibea heb ei wraig (ad. 27: ‘ac agor drws y ty i fynd 
allan i 
gychwyn ar ei daith’). Yna mae’n cymryd cyllell a thorri corff ei wraig i 
ddeuddeg rhan, ‘a’u hanfon drwy holl derfynau Israel’ (ad. 29).  Nid yw hi hyd yn oed 
yn cael ei chladdu.  Ni ddywed y testun a oedd hi dal yn fyw (yn ôl yr LXX yr oedd hi 
eisoes wedi marw)


Pam, felly, mae’r Lefiad yn ei thrin yn y fath fodd? Cosb am ei gweithredoedd? Ei 
hanffyddlondeb, y ffaith ei bod hi wedi ei adael a dychwelyd at ei thad, neu’r ffaith ei 
bod hi wedi cael ei threisio gan ddynion Gibea?  Nid yw’r testun yn cynnig esboniad. 
Ond yn Barnwyr 20 mae’r Lefiad yn ceisio cyfiawnhau ei weithred gerbron yr Israeliaid 
yn Mispa.  Fe ddywed wrthynt bod dynion Gibea wedi codi yn ei erbyn ac wedi ceisio ei 
ladd.  Mae’n cynnig ei fersiwn ei hun o’r digwyddiadau:  ‘treisiwyd fy ngordderch, a bu 
hi farw o’r herwydd’ (ad. 5).  Anfonwyd corff y wraig mewn deuddeg rhan fel arwydd 
o’r difrod a wnaethpwyd i’w eiddo, ac fel symbol o’r trais erchyll gan ddynion llwyth 
Benjamin - galwad am gyfiawnder a dial (ad. 6).  Naratif llawn pathos yw hwn; mae’r 
wraig yn ddienw trwy gydol yr hanesyn, ac mae hi’n gwbl fud (deialogau rhwng y 
Lefiad a dynion eraill yn unig).

